Motorfietsryer beland in kaktusse om ongeluk te vermyArgieffoto (Foto: AlexVan, Pixabay) ŉ Motorfietsryer is Sondag in ŉ kritieke toestand na ŉ Gautengse hospitaal geneem nadat hy onder meer tussen kaktusse beland het om ŉ botsing met ŉ stilstaande voertuig te vermy. Athlenda Mathe, woordvoerder van Netcare 911, het gesê die voorval het omstreeks 16:30 naby die aansluiting van Olga Kirsch- en Helgaardstraat in Vanderbijlpark plaasgevind. “Volgens inligting van die toneel het die motorfietsryer vermoedelik vir ŉ stilstaande voertuig uitgeswaai. Sy motorfiets het teen ŉ muur langs die pad gebots, waarna die man tussen kaktusse beland het,” het sy gesê. Die man is op die toneel gestabiliseer en weens sy kritieke toestand moes hy met ŉ helikopter van Netcare 911 na ŉ traumahospitaal in Johannesburg geneem word vir verdere behandeling.